作者：王野
词牌/韵律：六州歌头

paragraphs: 龙蟠虎踞，今古帝王州。
水如淮，山似洛，凤来游。
五云浮。
宇宙无终极，千载恨，六朝事，同一梦休。
更莫问闲愁。
风景悠悠。
得似青溪曲，著我扁舟。
对残烟衰草，满目是清秋。
白鹭汀洲。
夕阳收。
黄旗紫盖，中兴运，锺王气，护金瓯。
驻游跸，开行殿，夹朱楼。
送华輈。
万里长江险，集鸿雁，列貔貅。
扫关河，清海岱，志应酬。
机会何常，鹤唳风声处，天意人谋。
臣今虽老，未遣壮心休。
击楫中流。